CELEX: C2006/060/45
Language: el
Date: 2006-03-11 00:00:00
Title: Υπόθεση C-462/05: Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις  22 Δεκεμβρίου 2005

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/23
            
         Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 22 Δεκεμβρίου 2005
   (Υπόθεση C-462/05)
   (2006/C 60/45)
   Γλώσσα διαδικασίας: τα πορτογαλικά
   Η Επιτροπή των Ευρωπαϊκών Κοινοτήτων, εκπροσωπούμενη από τους Richard Lyal και Margarida Afonso, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 22 Δεκεμβρίου 2005 προσφυγή κατά της Πορτογαλικής Δημοκρατίας.
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι η Πορτογαλική Δημοκρατία, διατηρώντας σε ισχύ μειωμένο συντελεστή ΦΠΑ 5 % επί των διοδίων οδικής διελεύσεως του ποταμού Τάγου, στη Λισσαβώνα, παρέβη τις υποχρεώσεις που υπέχει από τα άρθρα 12 και 28 της Έκτης Οδηγίας (1)·
            
         
               2)
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Όπως σαφώς προκύπτει από την απόφαση του Πρωτοδικείου της 8ης Μαρτίου 1998, C-276/98, Επιτροπή κατά Πορτογαλίας (Συλλογή 1998, σ. I-1699), και όπως αναγνωρίζουν άλλωστε σιωπηρώς οι πορτογαλικές αρχές, η Έκτη οδηγία δεν περιέχει καμμία διάταξη επιτρέπουσα την εφαρμογή μειωμένου συντελεστή 5 % για τις επίδικες υπηρεσίες. Παρά ταύτα, οι πορτογαλικές αρχές εξακολουθούν να μην έχουν θέσει τέρμα στην παράβαση, η οποία υφίσταται διαρκώς από την 1η Ιανουαρίου 1995, καταφεύγοντας σε σειρά αντιφατικών επιχειρημάτων, σε αμφιλεγόμενες δηλώσεις και συχνές αλλαγές απόψεων ως προς το θέμα της ενδεχομένης εφαρμογής του άρθρου 4, παράγραφος 5, της Έκτης Οδηγίας.
   Η Επιτροπή, μετά από εμπεριστατωμένη εξέταση των επιχειρημάτων και των κατά καιρούς θέσεων της Πορτογαλικής Κυβέρνησης για το ζήτημα αυτό κατά την προδικασία, θεωρεί ότι δεν συντρέχουν οι προϋποθέσεις για να θεωρηθεί εφαρμοστέο στις επίδικες υπηρεσίες το άρθρο 4, παράγραφος 5, της Έκτης Οδηγίας.
   Από το άρθρο 12, παράγραφος 3, στοιχείο α', της Έκτης Οδηγίας προκύπτει ότι μειωμένος συντελεστής ΦΠΑ μπορεί να εφαρμόζεται μόνον σε φορολογήσιμες πράξεις που εμπίπτουν σε μία από τις κατηγορίες που αναφέρονται στο παράρτημα Η –πράγμα που δεν συμβαίνει με παροχές συνιστάμενες στη διάθεση οδικής υποδομής στους χρήστες έναντι πληρωμής διοδίων.
   Όσο για το άρθρο 28, παράγραφος 2, στοιχείο ε', της Έκτης Οδηγίας, το οποίο επικαλούνται οι πορτογαλικές αρχές, η Επιτροπή θεωρεί ότι η διάταξη αυτή συνεπάγεται την υποχρέωση να παύσει να εφαρμόζεται μειωμένος συντελεστής επί πράξεων για τις οποίες ήδη κατέστη δυνατή η –θεωρούμενη ως επιθυμητή– μετάβαση προς την εφαρμογή του κανονικού συντελεστή. Πράγματι, αν γινόταν δεκτό ότι ένα κράτος μέλος μπορεί –όπως το υποστηρίζει η Πορτογαλική Κυβέρνηση– να επανέλθει στην εφαρμογή μειωμένου συντελεστή αφού επί ορισμένη λίγο ως πολύ μακρά χρονική περίοδο είχε εφαρμόσει τον κανονικό συντελεστή, θα αναιρείτο η σταδιακή ή προοδευτική προσέγγιση των συντελεστών και του επιπέδου των συντελεστών ΦΠΑ την οποία ο κοινοτικός νομοθέτης θεώρησε αναγκαία.
   Πάντως, και αν ακόμη υποτεθεί ότι το Πρωτοδικείο δεν συμφωνήσει με τη στενή ερμηνεία του άρθρου 28, παράγραφος 2, στοιχείο ε', της Έκτης Οδηγίας, την οποία υποστηρίζει η Επιτροπή, θα πρέπει ούτως ή άλλως να αναγνωρισθεί ότι η πορτογαλική νομοθεσία, προβλέποντας την εφαρμογή επί των διοδίων οδικής διελεύσεως του ποταμού Τάγου, στη Λισσαβώνα, μειωμένου συντελεστή ΦΠΑ 5 %, ήτοι μικρότερου του 12 %, δεν συνάδει προς τη διάταξη αυτή.
   
      (1)  Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).